钦定古今图书集成/明伦汇编/皇极典/第001卷 > 刘向说苑 > 《建本》
## 钦定古今图书集成/明伦汇编/皇极典/第001卷 > 刘向说苑 > 《建本》

孔子曰：“行身有六本，本立焉然后为君子。立体有义
矣，而孝为本；处丧有礼矣，而哀为本；战阵有队矣，而
勇为本；治政有理矣，而能为本；居国有礼矣，而嗣为
本；生才有时矣，而力为本；置本不固，无务丰末；亲戚
不悦，无务外交；事无终始，无务多业；闻记不言，无务
多谈；比近不说，无务修远；是以反本修迩，君子之道”
也。“天之所生，地之所养，莫贵乎人；人之道，莫大乎父
子之亲，君臣之义。父道圣，子道仁，君道义，臣道忠。”贤
父之于子也，慈惠以生之，教诲以成之，养其谊，藏其
伪，时其节，慎其施。子年七岁以上，父为之择明师，选
良友，勿使见恶少，渐之以善，使之早化。故贤子之事
亲，发言陈辞，应对不悖乎耳，趋走进“退，容貌不悖乎
目；卑体贱身不悖乎心。君子之事亲以积德。子者，亲
之本也，无所推而不从命。推而不从命者，惟害亲者
也。”故亲之所安，子皆供之。贤臣之事君也，受官之日，
以主为父，以国为家，以士人为兄弟。故苟有可以安
国家利民人者，不避其难，不惮其劳，以成其义，故其
君亦有助之，以遂其德。夫君臣之与百姓，转相为本，
如循环无端。夫子亦云：“人之行莫大于孝，孝行成于
内而嘉号布于外”，是谓建之于本，而荣华自茂矣。君
以臣为本，臣以君为本，父以子为本，子以父为本，弃
其本，荣华槁矣。